钦定古今图书集成/理学汇编/经籍典/第127卷 > 《谦受益赋》〈以君子立身谦德之柄为韵〉吴连叔
## 钦定古今图书集成/理学汇编/经籍典/第127卷 > 《谦受益赋》〈以君子立身谦德之柄为韵〉吴连叔

执劳谦者，可以为天下君，习㧑谦者，可以为天下勋。
在《易》也，有自牧之义于《书》也，有“受益”之文行己立身
而道自著御人率众而德有云。在上则腾茂实居下
则播令闻亦足以化乎！四表而行乎！三军。若乃天地
之义鬼神之理或祸其满盈，或福其廉耻故执羔雁
而行者，得之而益贵秉耒耜之列者，得之而易使。在
臣下之尚然，况继天而为子。是以敷之而化行，执之
而教立，被车书之所至，霑雨露之所及，故能迩无不
洽，远无不宾。岂不以“言出乎口，行发乎身，求之于己，
加之于人”者也。夫心者难备，物者难兼，故先王所以
戒慎，往哲所以崇谦。不然者，宣子何以称贤，泰伯何
以为德，书三让之策文，作千古之程式。其执谦也必
在乎合宜，其在卑也亦存乎随时。过之者俯而就矣，
不至者跂而及之。无贻诮于“巽床”之义，无见刺于《相
鼠》之诗。“惟木兮从绳则正，惟后兮从谏则圣。”虽不富
于其邻而有助于为政。理于身也合仁义之五常。理
于国也。则文武之二柄。宜播美于笔端，传谦德之雅
咏。